
A bolgárok magyarországi jelenléte több évszázadra nyúlik vissza, a legjelentősebb mégis a bolgárkertészek betelepedése volt a XIX-XX. század fordulóján. Nagy hatással volt a bolgárok szellemi életére a kertészcsoportok szezonális kétlakisága, mivel a munkájuk Magyarországhoz kötötte őket, de a családjuk Bulgáriában élt. Emiatt a naptári évet két szakaszra bontották, az egyik szakasz a tavasztól őszig tartó időszak, amikor a földeken dolgoztak. A másik pedig a tél, amikor hazatértek a fizetésükkel a családjukhoz. A letelepedéssel megváltozott a vándormunkások anyagi helyzete és életkörülményei is. Egy idő után már családjaikkal tértek vissza Magyarországra, és itt telepedtek le. A bolgár kertészréteg képviselője a magyarországi bolgár közösség képviselőjévé vált, így alakult ki a bevándorló kertésztársadalomból a mai bolgár kisebbség. 1914. július 27-én megalapították a Magyarországi Bolgárok Egyesületét. 1916-ban létrehozták az első bolgár egyházközséget a kilencedik kerületi Lónyai utcában. 1918-ban megnyitják az első bolgár általános iskolát Budapesten, majd 1923-ban Miskolcon. Pécsett 1932-től működik bolgár ortodox kápolna.1932-ben elkészül a budapesti Szent Cirill és Szent Metód templom.
 
A Magyarországi Bolgár Ortodox Egyház két egyházközségből áll: a budapesti Szt. Cirill és Metód Egyházközségből és a pécsi Rilai Szent Iván Egyházközségből. Alapszabályának megfelelően a Magyarországi Bolgár Ortodox Egyház fő célja: a bolgár ortodox hit terjesztése és megőrzése, a bolgár kisebbség identitás megőrzésének elősegítése, és a hívők vallásgyakorlási igényeinek teljes körű kielégítése a hatályos ortodoxvallási kánonok szerint.
 
Budapesten 1931-ben kezdtek hozzá a Vágóhíd utcai templom építéséhez, amely egy év múlva el is készült. Az egyházi szertartásokon és az ünnepeken, az esküvőkön, a keresztelőkön és a temetéseken való megjelenés, az egyház életében való részvétel mellett egyidejűleg a bolgár közösség tagjai számára gyakori és rendszeres kapcsolattartást, anyanyelvi kommunikációt tett lehetővé. 1945 előtt nagyon sok magyarországi bolgár vett részt az istentiszteleteken, a hétköznapi emberek mellett jelentősebb politikai személyek is gyakran megfordultak a templomban. A negyvenes-ötvenes évek fordulóján, a politikai változások következtében az egyház elvesztette a társadalmi életben korábban betöltött szerepét. A rendszerváltás után, a 90-es évek elején újra nagyobb lett a templomba járók száma.



